Deklarant yoki bojxona brokeri tomonidan tovarlarning bojxona qiymatini aniqlash imkoni bo‘lmagan taqdirda, shartli bojxona qiymatini belgilash orqali tovarlarni chiqarib yuborish tartibi to‘g‘risidagi nizomni tasdiqlash haqida

O‘zbekiston Respublikasi Bojxona kodeksining 321-moddasiga muvofiq, shuningdek, deklarant yoki bojxona brokeri tomonidan tovarlarning bojxona qiymatini aniqlash imkoni bo‘lmagan taqdirda, shartli bojxona qiymatini belgilash orqali ushbu tovarlarni chiqarib yuborish tartibini belgilash maqsadida Vazirlar Mahkamasi qaror qiladi:
 1. O‘zbekiston Respublikasi Bojxona kodeksining 321-moddasida tovarlarning bojxona qiymatini aniqlash imkoni bo‘lmagan taqdirda, ularni shartli chiqarib yuborish deklarant yoki bojxona brokerining arizasiga ko‘ra bojxona organi tomonidan aniqlangan tovarlarning bojxona qiymatiga muvofiq ravishda hisoblab chiqarilgan bojxona to‘lovlari summasi deklarant yoki bojxona brokeri tomonidan to‘lansa yoki to‘lanishi ta’minlansa, amalga oshirilishi belgilanganligi ma’lumot uchun qabul qilinsin.
 2. Quyidagilarni nazarda tutuvchi Deklarant yoki bojxona brokeri tomonidan tovarlarning bojxona qiymatini aniqlash imkoni bo‘lmagan taqdirda, shartli bojxona qiymatini belgilash orqali tovarlarni chiqarib yuborish tartibi to‘g‘risidagi nizom ilovaga muvofiq tasdiqlansin:
 a) tovarlarning bojxona qiymatini aniqlash imkoni bo‘lmaganda, tovarlar deklarant yoki bojxona brokeri taqdim etgan bojxona yuk deklaratsiyasi asosida shartli bojxona qiymatini belgilash orqali bojxona organi tomonidan chiqarib yuborilishi;
 b) yakuniy bojxona qiymatini olib kiriladigan tovarlar to‘g‘risidagi bitimning qiymatiga oid usul asosida aniqlash imkoni bo‘lmaganda yoki bojxona organi tomonidan bojxona qiymatini nazorat qilish yakunlari bo‘yicha deklarant yoki bojxona brokeri bilan maslahatlashuvlar o‘tkazilgandan so‘ng shartli bojxona qiymati ularning arizasiga muvofiq aniqlanishi;
 v) tovarlar shartli bojxona qiymatini belgilash orqali deklarant yoki bojxona brokeri xohishiga ko‘ra quyidagi holatlarda chiqarib yuborilishi mumkinligi:
 tovar-xomashyo birjalarining xorijdagi savdo maydonchalarida tuzilgan bitimlari bo‘yicha tovarlarning yakuniy narxi aniq bo‘lmaganda;
 tovarlarga oid shartnoma shartlariga asosan O‘zbekiston Respublikasi Bojxona kodeksining 304-moddasida nazarda tutilgan tovarlarni bojxona hududiga olib kiriladigan joyga yetkazib berilgunga qadar qilinadigan hamda sotib oluvchi tomonidan sarflangan xarajatlar ma’lum bo‘lib, biroq ushbu xarajatlar bilan bog‘liq to‘lov haqiqatda amalga oshirilmagan va (yoki) to‘lov shartida to‘lov yuk yetib kelgandan so‘ng amalga oshirilishi belgilangan bo‘lsa, ushbu tovarlarning bojxona rasmiylashtiruvi jarayonida bojxona organlari axborot tizimi ma’lumotlariga ko‘ra tovarlarning ma’lum qilingan bojxona qiymati bo‘yicha xavf aniqlanganda;
 shartnoma o‘zaro bog‘liq shaxslar o‘rtasida tuzilgani haqidagi belgilari mavjud bo‘lgan taqdirda, O‘zbekiston Respublikasi Bojxona kodeksining 308-moddasi uchinchi qismida ko‘rsatilgan holatlarni isbotlash uchun ma’lum bir vaqt talab etilganda;
 tovarlarga oid shartnomada belgilangan to‘lov shartiga ko‘ra valyuta mablag‘lari haqiqatda to‘lanmagan va (yoki) to‘lovlar tovarlar importi bo‘yicha amalga oshirilishi ko‘rsatilib, ushbu tovarlarning bojxona rasmiylashtiruvi jarayonida bojxona organlari axborot tizimi ma’lumotlariga ko‘ra tovarlarning ma’lum qilingan bojxona qiymati bo‘yicha xavf aniqlanganda;
 deklarant yoki bojxona brokeri ma’lum qilingan bojxona qiymatini asoslab bermaganda.
 3. Ushbu qaror rasmiy e’lon qilingan kundan e’tiboran uch oy o‘tgach kuchga kiradi.
 4. Mazkur qarorning bajarilishini nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov hamda O‘zbekiston Respublikasi Davlat bojxona qo‘mitasi raisi A.Y. Mavlonov zimmasiga yuklansin.
 1. Mazkur Nizom deklarant yoki bojxona brokeri (keyingi o‘rinlarda — deklarant) tomonidan tovarlarning bojxona qiymatini aniqlash imkoni bo‘lmagan taqdirda, shartli bojxona qiymatini belgilash orqali ushbu tovarlarni chiqarib yuborish tartibini belgilaydi.
 2. Ushbu Nizomda quyidagi asosiy tushunchalar qo‘llaniladi:
 asosiy usul — olib kiriladigan tovarlarga doir bitimning qiymatiga oid usul;
 bojxona organlari ixtiyorida mavjud bo‘lgan qiymat bo‘yicha ma’lumot — bojxona organlari tomonidan bojxona yuk deklaratsiyalari asosida rasmiylashtirilgan tovarlar bojxona qiymati, narx ma’lumotlari byulleteni, shuningdek, muqobil manbalarda keltirilgan tovarlar qiymati;
 qo‘llanma — ma’lum qilingan bojxona qiymatini asoslash maqsadida foydalaniladigan Jahon bojxona tashkilotining Bojxona bahosini belgilash bo‘yicha amaliy qo‘llanmasi;
 ma’lum qilingan bojxona qiymati — shartli bojxona qiymati belgilanganda, bojxona yuk deklaratsiyasini to‘ldirish uchun asos bo‘ladigan, deklarant tomonidan taqdim etilgan va vaqtincha qabul qilingan narx;
 ma’lum qilingan bojxona qiymatini asoslash uchun zarur hujjatlar — qonunchilik hujjati bilan tasdiqlanadigan ma’lum qilingan tovarning bojxona qiymatini tasdiqlovchi hujjatlar ro‘yxatiga muvofiq taqdim etiladigan hujjatlar;
 muqobil manbalar — ishlab chiqaruvchi korxonalar yoki yetkazib beruvchilarning rasmiy e’lon qilinadigan ma’lumotlari, byulletenlari, birja kotirovkalari, prays-varaqlari hamda ularning uyushmalari yoki birlashmalarining yig‘ma narx ma’lumotnomalari, tovarlarni ishlab chiqaruvchi xorijiy kompaniyalar vakolatxonalarining dilerlari yoki distribyuterlarining ma’lumotlari, shuningdek narxlar kon’yukturasini xolis shakllantiradigan umumiy foydalaniladigan narx to‘g‘risidagi ma’lumotlarning boshqa ishonchli manbalari;
 tovarlarni chiqarib yuborish — bojxona organlarining bojxona rasmiylashtiruvini yakunlovchi va ma’lum qilingan bojxona rejimi shartlaridan kelib chiqqan holda, tovarlardan foydalanishga va (yoki) ularni tasarruf etishga ruxsat berilganligini ifodalovchi harakati;
 O‘zbekiston Respublikasi Davlat bojxona qo‘mitasining yagona avtomatlashtirilgan axborot tizimi (keyingi o‘rinlarda — bojxona organlari axborot tizimi) — bojxona chegarasi orqali olib o‘tiladigan tovarlarning va transport vositalarining bojxona nazoratini amalga oshirish uchun ularga doir hujjatlar va ma’lumotlarning kiritilishini, hisobga olinishini hamda monitoring qilinishini nazarda tutuvchi O‘zbekiston Respublikasi Davlat bojxona qo‘mitasining (keyingi o‘rinlarda — Davlat bojxona qo‘mitasi) avtomatlashtirilgan tizimi;
 shartli bojxona qiymati — tovarlarning bojxona qiymatini tezkorlik bilan aniqlashning imkoni bo‘lmaganda, yakuniy bojxona qiymati aniqlangunga qadar bojxona organi tomonidan o‘zining ixtiyorida mavjud bo‘lgan ma’lumotlar asosida vaqtincha belgilangan bojxona to‘lovlarini shartli hisoblash uchun asos hisoblanadigan narx.
 3. Tovarlarning bojxona qiymatini aniqlash imkoni bo‘lmaganda ularni shartli chiqarib yuborish deklarant tomonidan taqdim etilgan bojxona yuk deklaratsiyasi asosida bojxona organi tomonidan amalga oshiriladi. Bunda bojxona organi mazkur Nizomda belgilangan tartibda tovarlarning shartli bojxona qiymatini mustaqil ravishda belgilaydi.
 Bojxona organi deklarantga tovarlarning shartli bojxona qiymati va talab qilinayotgan bojxona to‘lovlari to‘lanishini ta’minlash miqdorlari to‘g‘risida elektron shaklda xabar qiladi.
 4. Bojxona yuk deklaratsiyasi ma’lum qilingan bojxona qiymati asosida asosiy usul bo‘yicha to‘ldirilib, tegishli bojxona to‘lovlari summalari ushbu qiymatdan kelib chiqib kiritiladi.
 5. Shartli bojxona qiymati asosida bojxona to‘lovlari hisoblab chiqilib, to‘lanishi lozim bo‘lgan summa deklarant tomonidan to‘lanishi ta’minlanadi.
 6. Yakuniy bojxona qiymatini olib kiriladigan tovarlarga doir bitim qiymatiga oid usul asosida aniqlash imkoni bo‘lmaganda yoki bojxona organi tomonidan bojxona qiymatini nazorat qilish yakunlari bo‘yicha deklarant yoki bojxona brokeri bilan maslahatlashuvlar o‘tkazilgandan so‘ng shartli bojxona qiymati ularning arizasiga muvofiq aniqlanadi.
 7. Deklarant tomonidan ma’lum qilingan bojxona qiymatini tasdiqlovchi hujjatlar taqdim etilgandan keyin bojxona qiymati va tegishli bojxona to‘lovlari bojxona yuk deklaratsiyasiga tuzatish shaklini rasmiylashtirish orqali qaytadan hisob-kitob qilinadi.
 8. Shartli bojxona qiymatini qo‘llash muddati bojxona yuk deklaratsiyasi ro‘yxatga olingan kundan e’tiboran oltmish kalendar kunni tashkil etadi. Mazkur muddat bojxona yuk deklaratsiyasi ro‘yxatga olingan kundan keyingi kunda boshlangan deb sanaladi.
 9. Tovarlarning bojxona qiymatini tasdiqlovchi hujjatlar taqdim etilmagan taqdirda, bojxona to‘lovlari to‘lanishini ta’minlash summasi belgilangan muddat o‘tgach, O‘zbekiston Respublikasining Davlat budjetiga o‘tkaziladi. Bunda bojxona yuk deklaratsiyasiga tuzatish shakli to‘ldirilib, u tovarning bojxona qiymati xususidagi uzil-kesil qaror hisoblanadi.
 10. Shartli bojxona qiymatini belgilash orqali tovarlarni chiqarib yuborish deklarant xohishiga ko‘ra quyidagi hollarda amalga oshirilishi mumkin:
 tovar-xomashyo birjalarining xorijdagi savdo maydonchalarida tuzilgan bitimlari bo‘yicha tovarlarning yakuniy narxi aniq bo‘lmaganda;
 tovarlarga oid shartnoma shartlariga muvofiq O‘zbekiston Respublikasi Bojxona kodeksining 304-moddasi birinchi qismining “a” va “b” kichik bandlarida nazarda tutilgan xarajatlar ma’lum bo‘lib, biroq ular bo‘yicha to‘lov haqiqatda amalga oshirilmagan va (yoki) to‘lov shartida to‘lov yuk yetib kelgandan so‘ng amalga oshirilishi belgilangan bo‘lsa, ushbu tovarlarning bojxona rasmiylashtiruvi jarayonida bojxona organlari axborot tizimi, shu jumladan, “Xavfni boshqarish” avtomatlashtirilgan axborot tizimi ma’lumotlariga ko‘ra tovarning ma’lum qilingan bojxona qiymati bo‘yicha xavf aniqlanganda;
 shartnoma o‘zaro bog‘liq shaxslar o‘rtasida tuzilganligi to‘g‘risidagi belgilar mavjud bo‘lgan taqdirda, O‘zbekiston Respublikasi Bojxona kodeksining 308-moddasi uchinchi qismida ko‘rsatilgan holatlarni isbotlash uchun ma’lum bir vaqt talab etilganda;
 tovarlarga oid shartnomada belgilangan to‘lov shartiga ko‘ra valyuta mablag‘lari haqiqatda to‘lanmagan va (yoki) to‘lovlar tovarlarning importi bo‘yicha amalga oshirilishi ko‘rsatilgan bo‘lsa, ushbu tovarlarning bojxona rasmiylashtiruvi jarayonida bojxona organlari axborot tizimi ma’lumotlariga ko‘ra tovarning ma’lum qilingan bojxona qiymati bo‘yicha xavf aniqlanganda;
 mazkur Nizomning 11-bandida ko‘rsatilgan hollarda deklarant ma’lum qilingan bojxona qiymatini asoslab bermaganda.
 11. Bojxona organi tomonidan deklarant ma’lum qilgan bojxona qiymati bo‘yicha quyidagi hollarda maslahatlashuvlar o‘tkaziladi:
 deklarant tomonidan ma’lum qilingan tovarlarning bojxona qiymati bojxona qonunchiligi bo‘yicha to‘g‘ri aniqlanganligini tasdiqlovchi hujjatlar va (yoki) ma’lumotlar mavjud bo‘lmasa;
 tovarlarning bojxona rasmiylashtiruvi jarayonida bojxona organlari axborot tizimi, shu jumladan, “Xavfni boshqarish” avtomatlashtirilgan axborot tizimi ma’lumotlariga ko‘ra tovarning ma’lum qilingan bojxona qiymati bo‘yicha xavf aniqlansa;
 bojxona rasmiylashtiruvini amalga oshiruvchi xodimda bojxona yuk deklaratsiyasi bilan birga taqdim etilgan birlamchi hujjatlarning elektron nusxalari va ulardagi ma’lumotlar haqqoniyligi bo‘yicha nomuvofiqlik mavjud bo‘lganda. Bunda hujjatlardagi ma’lumotlarning o‘zaro mos kelmasligi yoki ulardagi muhr hamda ma’lumotlarning sezilarli darajadagi farqlari, hujjatlardagi ma’lumotlarning noto‘g‘ri aks ettirilganligi;
 bojxona organlaridagi mavjud narxlar to‘g‘risidagi axborot va muqobil manbalarni o‘rgangan holda, tovarlarning narxi past belgilanganligi bo‘yicha asoslar va tahliliy ma’lumotlar mavjud bo‘lsa.
 12. Maslahatlashuv bojxona organi tomonidan elektron shaklda amalga oshiriladi hamda uning natijasi bo‘yicha bojxona organi tomonidan bir ish kuni ichida shartli bojxona qiymatini qabul qilish imkoniyati yuzasidan qaror qabul qilinadi va unda quyidagilar ko‘rsatiladi:
 qo‘llanmadan kelib chiqib, aynan qaysi hujjatlar yoki ma’lumotlar taqdim etilganda, deklarant tomonidan ma’lum qilingan bojxona qiymati qabul qilinishi;
 tovarlarning shartli bojxona qiymatini qo‘llash mumkinligi va aynan qaysi narx asos qilib olinishi yuzasidan ma’lumot.
 Maslahatlashuv natijasi bo‘yicha qabul qilingan qaror bojxona organi xodimining elektron raqamli imzosi bilan tasdiqlangan holda bojxona organlari axborot tizimida uch yil saqlanadi.
 13. Bojxona qiymatini shartli belgilash orqali chiqarib yuboriladigan tovarlarning bojxona rasmiylashtiruvi ushbu Nizomga ilovada keltirilgan sxemaga muvofiq amalga oshiriladi.
 14. Bojxona organi tomonidan bojxona yuk deklaratsiyasini qonunchilik hujjatlarida belgilangan muddatlarda ko‘rib chiqish jarayonida mazkur Nizomning 11-bandida ko‘rsatilgan holatlar yuzaga kelgani va asosiy usulda ma’lum qilingan bojxona qiymati qabul qilinmasligi bois O‘zbekiston Respublikasi Bojxona kodeksining 319-moddasiga asosan deklarantga bojxona qiymatini aniqlashning boshqa usulidan foydalanish yoki shartli bojxona qiymatini belgilash mumkinligi bojxona organlari axborot tizimi orqali ma’lum qilinadi. Bunda ma’lum qilingan bojxona qiymatini qabul qilmaslik sabablari ko‘rsatiladi.
 15. Deklarant tovarlarni shartli bojxona qiymati asosida aniqlab, bojxona to‘lovlarini ta’minlash orqali shartli chiqarib yuborish yuzasidan bojxona organlari axborot tizimi orqali bojxona organlariga murojaat etadi.
 16. Bojxona organi o‘z ixtiyorida mavjud bo‘lgan ma’lumotlarni solishtiradi va deklarant tomonidan taqdim etilgan bojxona yuk deklaratsiyasi bo‘yicha tovarlar bojxona qiymatini aniqlash usullarini ketma-ketlik bilan qo‘llash orqali tovarlarning shartli bojxona qiymatini mustaqil ravishda belgilaydi hamda shartli bojxona qiymati haqida deklarantni bojxona organlari axborot tizimi orqali bir ish kuni ichida xabardor qiladi.
 17. Deklarant tovarlarni shartli bojxona qiymati asosida rasmiylashtiruvdan o‘tkazish uchun bojxona yuk deklaratsiyasining 37-grafasida tovarlarni olib o‘tish xususiyatlari tasniflagichiga muvofiq “058” raqamini ko‘rsatgan holda, bojxona yuk deklaratsiyasini hamda O‘zbekiston Respublikasi Bojxona kodeksining 339-moddasiga muvofiq bojxona organi tomonidan belgilangan shartli bojxona qiymatiga muvofiq ravishda hisoblab chiqarilgan bojxona to‘lovlari summasi to‘lanishini ta’minlashni taqdim etadi.
 Bunda bojxona yuk deklaratsiyasining 44-grafasida shartli bojxona qiymati va ushbu qiymat bo‘yicha hisoblangan bojxona to‘lovlari summasi ko‘rsatiladi hamda 45 va 47-grafalari ma’lum qilingan tovarlarning bojxona qiymatidan hisoblab chiqilgan holda to‘ldiriladi.
 18. Bojxona organi tovarlarni shartli bojxona qiymati asosida rasmiylashtiruvdan o‘tkazadi va bojxona to‘lovlarini to‘lashni ta’minlash vositalarini bojxona organlari axborot tizimi orqali alohida nazoratga oladi. Bunda shartli bojxona qiymati va ma’lum qilingan bojxona qiymati asosida hisoblab chiqilgan bojxona to‘lovlari summasi orasidagi farq bojxona organlari axborot tizimida nazoratga olinadi.
 19. Yakuniy bojxona qiymatini belgilash maqsadida tovarlar chiqarib yuborilgandan so‘ng oltmish kun ichida deklarant tomonidan ma’lum qilingan bojxona qiymatini asoslash uchun zarur hujjatlar taqdim etiladi. Bitim taraflarining o‘zaro bog‘liqligi bitim bahosiga ta’sir ko‘rsatmaganligini isbotlash uchun O‘zbekiston Respublikasi Bojxona kodeksi 308-moddasining uchinchi qismida ko‘rsatib o‘tilgan hujjatlar o‘ttiz kalendar kun ichida taqdim etilishi lozim.
 Deklarant tomonidan ma’lum qilingan bojxona qiymatini asoslash qo‘llanma talablariga muvofiq ham amalga oshirilishi mumkin.
 20. Bojxona organi xodimi ma’lum qilingan bojxona qiymatini asoslash uchun zarur hujjatlarni o‘rganib chiqadi.
 O‘rganib chiqish natijalari bo‘yicha taqdim etilgan hujjatlar tovarlarning ma’lum qilingan bojxona qiymatini asoslash uchun:
 a) yetarli deb topilgan taqdirda, bojxona organi tomonidan deklarant uch ish kuni ichida xabardor etiladi hamda rasmiylashtirilgan bojxona yuk deklaratsiyasini tuzatish shakli taqdim etilishi so‘raladi.
 Taqdim etilgan bojxona yuk deklaratsiyasini tuzatish shakli bojxona organi xodimi tomonidan rasmiylashtiriladi va nazoratga olingan ortiqcha to‘langan bojxona to‘lovlari deklarantning arizasiga asosan bojxona qonunchiligida belgilangan tartibda shaxsiy g‘azna hisobvarag‘iga yoki kelgusi bojxona to‘lovlari hisobiga qaytariladi.
 Agar bojxona to‘lovlari to‘lanishini ta’minlash bojxona organlarining shaxsiy g‘azna hisobvaraqlariga to‘lashdan boshqa shakllarda amalga oshirilgan bo‘lsa, ularni O‘zbekiston Respublikasi Bojxona kodeksining 47-bobiga muvofiq belgilangan tartibda deklarantga qaytarish choralari ko‘riladi;
 b) yetarli emas deb topilganda, bu haqda elektron shaklda dalolatnoma rasmiylashtiriladi va bojxona organi xodimining elektron imzosi bilan tasdiqlangan holda, deklarantga uch kun muddatda ushbu dalolatnoma nusxasi elektron shaklda yuboriladi hamda undan bojxona yuk deklaratsiyasini tuzatish shakli taqdim etilishi so‘raladi.
 Taqdim etilgan bojxona yuk deklaratsiyasini tuzatish shakli bilan shartli bojxona qiymati asosida to‘lanishi lozim bo‘lgan bojxona to‘lovlarini undirib olish choralari ko‘riladi.
 21. Deklarant tomonidan ma’lum qilingan bojxona qiymatini asoslash uchun taqdim etiladigan ma’lumotlar to‘g‘ri, miqdor jihatidan aniqlash mumkin bo‘lgan va hujjatlar bilan tasdiqlangan axborotga asoslanishi kerak.
 Ma’lum qilingan bojxona qiymatini asoslashda deklarant tomonidan taqdim etilgan hujjat va (yoki) ma’lumotlarda nomuvofiqliklar, noto‘g‘ri axborotlar aniqlangan taqdirda, taqdim etilgan hujjatlar tovarlarning ma’lum qilingan bojxona qiymatini asoslash uchun yetarli emas deb topishga asos bo‘ladi.
 22. Tovarlarning bojxona qiymatini tasdiqlovchi hujjatlar tovarlar chiqarib yuborilgan kundan e’tiboran oltmish kalendar kun ichida taqdim etilmagan taqdirda, bojxona xodimi tomonidan shartli belgilangan bojxona qiymati asosida bojxona to‘lovlari to‘lanishini ta’minlash summasiga bojxona yuk deklaratsiyasini tuzatish shaklini taqdim etish talabini deklarantga yozma (yoki) elektron xabarnoma asosida yuboradi.
 23. Deklarant tomonidan tovarlarning bojxona qiymatini aniqlash imkoni bo‘lmagan taqdirda, ushbu tovarlarni ularning bojxona qiymatini shartli belgilash orqali chiqarib yuborish maqsadida deklarant mazkur Nizom 15-bandiga muvofiq tovarlarni deklaratsiyalash yuzasidan murojaat etishi mumkin.
 24. Bojxona to‘lovlari to‘lanishini ta’minlashning amal qilish muddati ushbu Nizomning 8-bandida belgilangan muddatdan kam bo‘lmagan muddatni tashkil etadi.
 25. Bojxona organida deklarant tomonidan tovarlarning bojxona qiymatini aniqlash uchun taqdim etilgan ma’lumotlarda ushbu Nizomning 11-bandi to‘rtinchi xatboshiga muvofiq nomuvofiqlik paydo bo‘lganda, deklarant ma’lumotlarning ishonchliligini isbotlash huquqiga ega.
 26. Agar deklarant tovarlarning bojxona organi tomonidan aniqlangan bojxona qiymatiga rozi bo‘lmasa, deklarant o‘zi ma’lum qilgan bojxona qiymati qaysi sabablarga ko‘ra qabul qilinmaganligini tushuntirib berishni bojxona organidan so‘rashga haqli, shartli bojxona qiymatining qo‘llanilishi holati bundan mustasno.
 Bunda bojxona organi deklarant tomonidan ma’lum qilingan tovarlar bojxona qiymati nima uchun bojxona organi tomonidan qanday sabablarga ko‘ra qabul qilinmaganligi yuzasidan mazkur Nizom 20-bandining “b” kichik bandiga muvofiq elektron shaklda tuzilgan dalolatnomani yuboradi.
 Deklarant tomonidan bojxona organiga so‘rov yuborilishi deklarantni bojxona to‘lovlarini to‘lashdan ozod etmaydi.
 27. Bojxona organi bojxona qiymatini aniqlash uchun deklarant tomonidan taqdim etilgan hujjat va ma’lumotlarning boshqa maqsadlarda ishlatilmasligi hamda oshkor etilmasligini ta’minlaydi.
 28. Tovarlarning bojxona rasmiylashtiruvi jarayonida bojxona organlari axborot tizimi ma’lumotlariga ko‘ra tovarlarning ma’lum qilingan bojxona qiymati bo‘yicha xavf aniqlangan taqdirda, deklarant yoki bojxona brokeri mazkur tovarlar bo‘yicha ma’lum qilingan bojxona qiymatini asoslash maqsadida olib kiriladigan tovarlar uchun to‘lov amalga oshirilganligini tasdiqlovchi hujjatlarni taqdim etishga majbur.
 Bunda bojxona organlari tomonidan ma’lum qilingan bojxona qiymatini asoslash uchun zarur hujjatlar taqdim etish talabi qo‘yiladi, shuningdek, O‘zbekiston Respublikasi Bojxona kodeksining 308-moddasi talablari bo‘yicha taqdim etiladigan hujjatlarni taqdim etish talabi ham qo‘yilishi mumkin.
 Agar shartnomada tovarlar uchun to‘lovlar oltmish kundan oshgan muddatda to‘lanishi belgilangan va bojxona qiymatini aniqlashning asosiy usuli qabul qilingan bo‘lsa, deklarant bojxona organlari axborot tizimi orqali xabardor qilingan holda bojxona yuk deklaratsiyasi bojxona auditiga (ko‘k yo‘lakka) yo‘naltiriladi.
 Deklarant ma’lumotlarning to‘g‘riligi va bitimning haqiqiyligini isbotlashga majbur va shu maqsadda zarur ma’lumotlarni taqdim etishi lozim.
 29. Deklarant bojxona organlari qaroridan norozi bo‘lgan taqdirda, ushbu qaror yuzasidan yuqori turuvchi organlarga va (yoki) sudga shikoyat qilishi mumkin.
 30. Mazkur Nizom talablari bojxona qiymatini aniqlash uchun taqdim etilgan har qanday ma’lumot, hujjat yoki deklaratsiyaning haqiqiyligi yoxud to‘g‘riligini tekshirish bo‘yicha bojxona organlarining huquqini cheklamaydi yoki shubha ostiga qo‘ymaydi.
 31. Ushbu Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.